Morten Gamst Pedersen

Tromsø

Pedersen hadde sitt gjennombrudd i Tippeliga-klubben Tromsø IL, og skårte 7 mål i 2004-sesongen, før han signerte for Blackburn etter bare halve sesongen unnagjort i august. Han ble solgt av Tromsø IL for 1,5 millioner pund. Blackburn kjøpte Pedersen for å fylle tomrommet etter Damien Duff, som i juli 2003 gikk til Chelsea. Det er hevdet at klubber som Manchester United, Aston Villa og Tottenham også var interessert i å kjøpe Pedersen. En av hans mest minnerike øyeblikk for Tromsø var da Tromsø slo RBK 4-1 på Alfheim i 2004. Gamst Pedersen og hans kompis Lars Iver Strand herjet med RBK. Gamsten scoret på et fantastisk frispark og sendte Vidar Riseth ut i pølsebua med Ronaldinho-finta nede ved cornerflagget. RBK var også svært interessert i å kjøpe Gamsten etter hans gjennombrudd, men hadde lite å stille opp med da Blackburn kom på banen.

Blackburn

Morten Gamst Pedersen debuterte i Premier League i en kamp mot Manchester United 28. august 2004. Blackburn ledet lenge 1–0, men United utlignet på overtid. Det var Graeme Souness som hentet Gamst Pedersen til Blackburn, men da han sluttet og ble erstattet av Mark Hughes i september 2004, fikk Pedersen det vanskelig med å spille seg inn på laget. Hughes mente at Pedersen trengte mer tid til å tilpasse seg nivået, og han ble derfor værende ute av laget til over nyttår 2005. Sin første kamp for førstelaget siden United-kampen ble borte mot Cardiff City i en tredjerundekamp i FA-cupen like etter nyttår, en sjanse som oppsto på grunn av en skade på Brett Emerton. Pedersen scoret etter bare noen få minutter i denne kampen som endte 1-1, og etter det har det bare gått fremover med nordmannen. Han utviklet seg snart til å bli en av klubbens aller viktigste og mest sentrale spillere.
15. januar 2005, i en bortekamp mot Portsmouth FC, scoret han sitt første mål i Premier League, en kamp Blackburn vant 1–0. Han har scoret en lang rekke mål etter dette, mange av dem på flotte langskudd/volleyskudd. Blant annet har han etterhvert utviklet seg til å bli en av Premier Leagues beste frisparkskyttere.
21. januar 2006, i en bortekamp mot Newcastle United, scoret han sin karrières første mål med hånden. Blackburn Rovers vant til slutt kampen 1–0.

Karabükspor

Etter sesongslutt i 2013 ble Gamst Pedersen fristilt av Blackburn pga høye lønnsutgifter. I august 2013 signerte Morten Gamst Pedersen en 2-årskontrakt med den tyrkiske klubben Kardemir Karabükspor.

Rosenborg

I mars 2014 signerte Gamst Pedersen en treårskontrakt med Rosenborg Ballklub. Til tross for vellykket spill innledningsvis, fikk han skader som satte ham ut av spillerstallen. Han hadde kontrakt ut 2016-sesongen, men i begynnelsen av januar 2016 ble klubb og spiller enige om å avslutte den med umiddelbar virkning. Gamst Pedersen har ikke umiddelbare planer om ny klubb.

Landslagsspill

Han har spilt 76 kamper for det norske landslaget, med seksten mål (pr 11. oktober 2011) siden sine første kamper i 2004. Han har fått Gullklokka av Norges Fotballforbund for mer enn 25 landslagskamper.
Den 18. februar 2004 skårte han sitt første og deretter sitt andre landslagsmål for Norge, i en vennskapskamp borte mot Nord-Irland som Norge tilslutt vant 4–1
I september 2006 i en kamp mot Ungarn, skårte Gamst Pedersen, som hadde Marco van Basten som en av sine favoritter som guttunge, et mål som var veldig likt det som van Basten skårte i finalen i EM i fotball i 1988. Store norske aviser som Aftenposten, Dagbladet og VG ga han deretter tilnavnet van Gamsten som en følge av det målet.
I en landskamp den 1. april 2009, der Gamsten skårte det avgjørende seiersmålet i en 3-2 seier hjemme mot Finland, reagerte han med å feire målet sitt ved å late som han skulle trekke ned shortsen og gestikulerte med hendene til publikum. Årsaken var at han ble pepet på av publikum tidligere i kampen, etter noen dårlige pasninger og innlegg.

Utenom fotball

Morten Gamst Pedersen og Sigurd Rushfeldt ble 10. mai 2006 sammen tildelt Finnmark fylkeskommunes kulturpris for 2006. Morten ble også kåret til årets Vadsøværing i 2005.
Gamst Pedersen var også ambassadør for Tromsø 2018 sitt arbeid med å få vinter-OL til Norge. Morten har også gjort mange investeringer utenfor fotballbanen, han har både investert i eiendommer, sjømat og tech-selskaper.

Trivia

Pedersen er med i det norske boybandet The Players, sammen med vennene Freddy dos Santos, Raymond Kvisvik, Kristofer Hæstad og Øyvind Svenning. De slapp en plate i forbindelse med Soccer Against Crime kampanjen, og deres første singel ble en hit i Skandinavia.